b'\n_START_ARTICLE_\nAke\n_START_PARAGRAPH_\nAke (armeni Ak\xc4\x93) fou un districte del Vaspurakan, al sud-est del pa\xc3\xads. La principal fortalesa era Akanis._NEWLINE_Limitava al nord amb el gran Albag; a l\'oest amb l\'Antzevatsiq; a l\'est amb el Tamber o Tambet; i al sud el Vorsiranq i el Petit Albag._NEWLINE_Els pr\xc3\xadnceps d\'Ake regnaven en aquesta terra carduca entre la vall alta del Centritis i el Zabus, una falca entre els marcgraviats d\'Arzanene(Arm\xc3\xa8nia Sofene) i d\'Adiabene (Nova Siracene), en el que posteriorment fou el sud del Vaspurakan. El seu estat din\xc3\xa0stic immemorial deriva de la tradici\xc3\xb3 hist\xc3\xb2rica conservada en Pseudo-Mois\xc3\xa8s. S\xc3\xb3n esmentats per darrera vegada al segle X com a vassalls del reis artsruni del Vaspurakan._NEWLINE_Mois\xc3\xa8s de Khorene diu que aquesta casa de pr\xc3\xadnceps descendia del rei Vologeses II (Valarsak o Valarsaces pretendent armeni a finals del segle II, despr\xc3\xa9s Volog\xc3\xa8s V de P\xc3\xa0rtia) per\xc3\xb2 el situa a la mateixa categoria que les indiscutibles cases din\xc3\xa0stiques d\'Anjewaci (Antzevatsi), Corduene i Moxoene. \xc3\x89s cert que qualifica el suposat primer pr\xc3\xadncep de Moxoene com a cap de bandolers, per\xc3\xb2 podria ser m\xc3\xa9s aviat una al\xc2\xb7legoria del car\xc3\xa0cter turbulent de la terra de ls carducs. D\'altra banda, diu que les tres cases, d\'Anjawaci, Corduene i Ake, eren d\'aquests cantons  i aix\xc3\xb2, en aquestes circumst\xc3\xa0ncies, ha de significar el cacicat d\'aquestes tribus territorialitzades, \xc3\xa9s a dir, el seu origen din\xc3\xa0stic. Eliseu esmenta a Enjul, pr\xc3\xadncep d\'Ake i tamb\xc3\xa9 la casa d\'Ake (Ak\xc4\x93, Akeacikan) participant en la insurrecci\xc3\xb3 del 451. L\'historiador del segle X Thomas Arcruni \xc3\xa9s l\'\xc3\xbaltim per mencionar la casa d\'Ake en la seva "Hist\xc3\xb2ria de la Casa d\'Arcruni".'